कौरवों की गौओं के पालन करने वाले ग्वाले गायों सहित द्वैतवन में एकत्रित हुए थे, अतः गौओं की गिनती करने के बहाने एक विशाल सेना को लेकर दुर्योधन पाण्डवों को अपना वैभव दिखाकर उन्हें ईष्र्यावश जलाने के उद्देश्य द्वैतवन में उसी सरोवर के निकट जा पहुँचा। दुर्योधन ने वहाँ एक विशाल क्रीडा भवन बनाने की आज्ञा दी। उसी समय वहाँ गन्धर्वराज चित्ररथ जलक्रीडा करने के विचार से अपने सेवकों और अप्सराओं के सहित आया हुआ था और उसने उस सरोवर को घेर रखा था। चित्ररथ ने दुर्योधन के सैनिकों को वहाँ से भगा दिया। क्रोध में भरकर दुर्योधन ने अपनी सेना को आज्ञा दी कि चित्ररथ पर आक्रमण कर उसे पकड़ लाओ। भयानक युद्ध हुआ, दुर्योधन, कर्ण, शकुनि, दुःशासन आदि भी युद्ध में परास्त हो गए। चित्ररथ दुर्योधन को पकड़कर ले जाने लगा। तब दुर्योधन के सैनिकों ने महाराज युधिष्ठिर की कुटी में पहुँचकर अपने राजा दुर्योधन की रक्षा करने की प्रार्थना की।